Panic! at the Disco

Panic! at the Disco (varasem nimi Panic at the Disco; lühendatult ka Panic!, P!ATD, P!@tD või PATD) oli Ameerika Ühendriikide ansambel, mis oli pärit Nevada osariigist Las Vegase linnast. 
2004. aastal kuulusid ansambli koosseisu trummar Dan Pawlovich, bassimängija Nicole Row ja kitarrist Mike Naran. Bändi debüütalbum "A Fever You Can't Sweat Out" ilmus 2005. aasta septembris ja tänu loo "I Write Sins Not Tragedies" muusikavideole sai see Ameerika Ühendriikides topeltplaatinaplaadiks.
Ajalugu.
2002. aastal moodustasid Las Vegases lapsepõlvesõbrad Ryan Ross (laulja ja kitarrist), Spencer Smith (trummar), Brent Wilson ja Trevor Howell bändi Pet Salamander. 2004. aastal muudeti ansambli nime ja samal aastal otsustas Trevor bändist lahkuda. Brent kutsus kitarristiks Brendon Urie, kellega ta oli varem kohtunud Palo Verde keskkoolis. Esialgu ei olnud Urie roll ansamblis laulja, sest bändi solist oli Ross. Bänd otsustas teha ümberkorraldusi siis, kui nad olid proovides kuulnud Uriet tausta laulmas. Ansambli nime päritolu tuleb bändi Name Taken laulust "Panic", milles on laulusõnad: "Panic at the disco / Sat back and took it so slow / Are you nervous? Are you shaking? / Save compliments to praise complation / We don't have to feel we fit in / We can move back / We can leave them."
Panic! at the Disco oli algul Blink-182 kaveribänd. Smith on rääkinud MTV uudistele, et Las Vegases oli tol ajal palju "death-metal"'i ansambleid ja PATD tahtis neist igal moel erineda. "Enne plaadilepingu sõlmimist ei käinud me kunagi väljas esinemas, sest muusikaskeene oli lihtsalt kohutav ja midagi erilist ei toimunud. Prooviruumis käis peale meie 30 "death-metal"'i bändi ja kõikide bändide muusika kõlas täpselt samamoodi. See mõjutas meid teistsugust muusikat tegema ja Las Vegase muusikaskeenest eemalduma."
Noormehed jätsid enda hariduse tagaplaanile, et rohkem keskenduda muusika tegemisele. Ryan Ross ja Brendon Urie laadisid PureVolume'i lehele üles nelja laulu varajased demod ("Time to Dance", "Nails for Breakfast, Tacks for Snacks" ja "Camisado") ja saatsid lehekülje lingi ansambli Fall Out Boy bassimängijale Pete Wentzile. Wentz sõitis Las Vegasesse ja kuulas ansambli proovis paari lugu ning peale kuulamist tegi neile ettepaneku oma plaadifirmaga liituda. PATD-st sai DecayDance Recordsi esimene ametlik artist. Wentz reklaamis neid juba enne bändi esimese plaadi ilmumist.
Esimese avaliku lavakontserdi andis PATD 2005. aasta suvel peale oma debüütplaadi salvestamist. Bändi debüütalbum "A Fever You Can't Sweat Out" ilmus 27. septembril 2005. aastal. Neli kuud hiljem avaldas bänd oma esimese muusikavideo loole "I Write Sins, Not Tragedies", mis võitis 2006. aastal MTV Video Music Awardsi aasta muusikavideo auhinna. Tänu muusikavideo populaarsusele sai tervest albumist Ameerika Ühendriikides topeltplaatinaplaat.
2006. aasta mais teatas ansambli bassimängija Brent Wilson, et lahkub ansamblist. Wilson ei olnud bändi albumil mänginud ühtegi instrumenti ja ansamblikaaslaste sõnul ei saanud tema peale milleski kindel olla. Uueks ansambli bassimängijaks tuli Jon Walker.
2007. aasta märtsis läks ansambel Mount Charlestoni mägionni uut albumit kirjutama. Jõudes suve lõpuks tagasi Las Vegasesse arvasid bändiliikmed, et tahavad teiseks plaadiks midagi uut proovida. Olemasolev keerukas materjal jäeti kõrvale ja uute lugude kirjutamisel võeti eeskuju lihtsatest 1960. poplugudest.
2008. aasta jaanuaris tegi PATD avalikuks oma uue, ilma hüüumärgita logo, mis tekitas paljudele fännidele pahameelt. 21. märtsil ilmus nende teine album "Pretty. Odd.", mis jõudis oma avanädalal Billboard 200 plaadimüügitabelis 2. kohale. Kuigi teist albumit müüdi esimesest vähem, meeldis see rohkem kriitikutele, kes kiitsid selle optimismi. Uue plaadi esitlusturneel pööras ansambel suurt tähelepanu looduskaitsele. PATD tegi koostööd mitme looduskaitseteemalise mittetulundusühinguga, turneel sõideti biodiislibussiga, sorteeriti prügi ja turneematerjalid prinditi taaskasutatud paberile.
2009. aasta kevadel alustas PATD kolmanda plaadi jaoks lugude kirjutamist. Samal suvel otsustasid Ryan Ross ja Jon Walker bändist lahkuda. Nende otsuse taga oli soov koos teha retrohõngulist rokkmuusikat. Brendon Urie ja Spencer Smith võtsid bändi nime kujutamisel popilikuma suuna ning tõid tagasi ansambli nimest vahepeal kadunud olnud hüüumärgi. 2009. aasta juuli lõpus avaldasid bändikaaslased esimese kahekesi kirjutatud loo "New Perspective", mis kirjutati filmi "Jennifer's Body" heliriba jaoks. Juba augustis ühines PATD-ga ansambli Blink-182 suveturnee jaoks The Cabi endine kitarrist Ian Crawford ja ansambli The Brobecks liider Dallon Weekes. Dallon Weekesist sai 2010. aasta alguses ametlikult PATD kolmas liige.
22. märtsil 2011. aastal ilmus PATD kolmas album "Vices &amp; Virtues". Kuu aega enne kolmanda albumi ilmumist avaldas bänd tulevase plaadi esimese singli ja muusikavideo loole "The Ballad of Mona Lisa". Esitlusturnee temaatika ja muusika sarnasesid suuresti PATD esimese plaadi meeleoluga, lisades enda esinemiskostüümidele "steampunk"'i elemente.
Pärast pikka ülemaailmset turneed asus kolmeliikmeline bänd uue albumi jaoks materjali kirjutama. Esimene singel "Miss Jackson" avaldati koos muusikavideoga 15. juulil 2013. aastal ning neljas album "Too Weird to Live, Too Rare to Die" ilmus sama aasta 8. oktoobril.
2014. aasta suve lõpus kirjutas Spencer Smith fännidele avaliku kirja, kus tunnistas oma alkoholi- ja ravimisõltuvust, mis teise plaadi tegemisest saati talle probleem oli olnud. Ta osales uue turnee esimestel kontsertidel, kuid läks augustis võõrutusravile. Smithi koha võttis turneel üle ansambli Valencia trummar Dan Pawlovich. Smith lahkus bändist ametlikult 2015. aasta aprillis.
2015. aasta aprillis avaldas PATD oma viiendalt albumilt esimesena singli "Hallelujah", septembri lõpus teisena "Victorious", oktoobris kolmandana "Emperor's New Clothes", novembris neljandana "LA Devotee" ja detsembris viiendana "Don't Threaten Me With a Good Time". Album "Death of a Bachelor" ilmus 15. jaanuaril 2016. aastal. Brendon Urie on ühes hilisemas intervjuus öelnud, et loodab igale albumi loole muusikavideo teha.
Dallon Weekes andis 2015. aasta oktoobris teada, et ei ole uuel plaadil laulude kirjutamisse panustanud ja kavatseb jätkata ainult turneebändi koosseisus. Sellest ajast saadik on Brendon Urie olnud PATD ainus ametlik liige. 2016. aastal moodustas Weekes kahemeheansambli I Don't Know How But They Found Me.
2016. aasta augustis avaldas PATD kaveri legendaarse bändi Queeni loost "Bohemian Rhapsody". See salvestati esialgu "Suicide Squadi" filmi heliriba jaoks, kuid on sellest ajast saati olnud ka ansambli kontserdikavas.
2017. aasta detsembris andis Dalton Weekes publikule teada, et ta ei esine enam PATD-ga ja keskendub oma uuele bändile I Don't Know How But They Found Me.
2018. aasta märtsis toimunud kontserdil oli fännidel võimalik esimest korda näha ansambli praegust turneebassisti Nicole Rowi. Samal kuul avaldas PATD kaks uut lugu: "Say Amen (Saturday Night)" ja "(Fuck A) Silver Lining". 2018. aasta juunis ilmus PATD kuues stuudioalbum "Pray for the Wicked" ning augustis avaldas ansambel muusikavideo loole "High Hopes".
2018. aasta septembris teatas bänd, et turneeansambli koosseisust eemaldati kitarrist Kenneth Harris, keda oli süüdistatud alaealiste fännide seksuaalses ahistamises. Oktoobris ühines turneeansambliga Mike Naran, kes on ansambli Sparks the Rescue endine kitarrist.
2018. aasta juunis saavutas ansambli laul "High Hopes" esikoha Billboardi HOT Rock Songsi edetabelis ning püsis sel kohal 65 nädalat.
2019. aastal hakkas Brendon Urie Twitchis otseülekandeid tegema. Seal moodustasid Urie ja Jake Chams kommuuni VRO CREW. 
Samal aastal esines ka PATD solist Urie Taylor Swifti laulus "ME!".
* Võit: parim alternatiivartist (2018) Panic! at the Disco
* Nominatsioon: parim rokkalbum (2018) "Death of a Bachelor"
* Võit: inspiratsiooniauhind (2019) Brendon Urie
* Nominatsioon: parim rokkalbum (2017) "Death of a Bachelor"
* Nominatsioon: aasta parim duo/grupp (2019) Panic! at the Disco
* Nominatsioon: aasta parim alternatiivrokkartist (2019) Panic! at the Disco
* Võit: aasta parim alternatiivrokklaul (2019) "High Hopes"
* Võit: aasta parim alternatiivrokkalbum (2019) "Pray for the Wicked"
* Võit: parim alternatiivartist (2018) Panic! at the Disco
* Võit: aasta video (2006) "I Write Sins Not Tragedies"
* Nominatsioon: parim uustulnuka video (2006) "I Write Sins Not Tragedies"
* Nominatsioon: parim bändivideo (2006) "I Write Sins Not Tragedies"
* Nominatsioon: parim rokkmuusikavideo (2006) "I Write Sins Not Tragedies"
* Nominatsioon: parima režiiga video (2006) "I Write Sins Not Tragedies"
* Nominatsioon: parima režiiga video (2008) "Nine in the Afternoon"
* Nominatsioon: parim popmuusikavideo (2008) "Nine in the Afternoon"
* Nominatsioon: parim rokkmuusikavideo (2016) "Victorious"
* Nominatsioon: parim rokkmuusikavideo (2018) "Say Amen (Saturday Night)"
* TMF Awards: parim rahvusvaheline video (2006) "I Write Sins Not Tragedies"
* MTV Asia: stiiliauhind (2008) Panic at the Disco
* Alternative Press Music Awards: parim vokalist (2014) Brendon Urie
* Rock Sound Leaders Poll: aasta video (2015) "Emperor's New Clothes"
* Alternative Press Music Awards: parim muusikavideo (2016) "Emperor's New Clothes"
* Alternative Press Music Awards: aasta laul (2016) "Hallelujah"
* Alternative Press Music Awards: aasta artist (2017) Panic! at the Disco
* Rock Sound Awards: aasta artist (2018) Panic! at the Disco